Smaragdszínű gyeppel borított lankák mögé lenyugvó nap.

Hullámok tánca a háborgó tenger felszínén.

Szürke felhőktől roskadozó égbolt a város felett.

A "Skócia"szó hallatán bizonyára egy ehhez hasonló képre gondol a legtöbb ember. Köztük én magam is.

A különbség csupán az, hogy nekem a táj szépsége mellett,a számtalan felejthetetlen élmény is eszembe jut,melyekkel az ott eltöltött hét nap alatt lettem gazdagabb.

Elsőként a vidék egy parányi, ám annál bájosabb faluját, s annak lakóit volt szerencsém megismerni. Csodálatos érzés volt a kalandos, ám módfelett kimerítő repülőutat követően megérkezni a mindössze 150 lelket számláló Dunscore egyik mesébe illő kőházának küszöbére. Ez a kedves kis ház volt az otthonunk, míg csekély három nap alatt Jane Haining szülőházától kezdve, egy farmon, s a tengerparton át, egészen a Robert Burns múzeumig bejártuk a környéket.

Mivel a rövid ott tartózkodás ellenére is számos barátságos emberrel megismerkedtem, izgatottan ám kissé fájó szívvel szálltam fel a Glasgow-i vonatra a negyedik napon. Pedig semmi okom nem volt bánkódni, ugyanis az ottaniak kedvessége,a főváros szépsége minden várakozásomat felülmúlta.

Sosem fogom elfelejteni a vasárnap reggeli istentiszteletet, a szeretni való nyugdíjas skót hölgyek által felszolgált gőzölgő teát, vagy a szombat esti városnéző sétát, amely során belepillanthattam a város pezsgő éjszakai életébe.

Végül, de nem utolsósorban megemlíteném Jane Haining-et. Természetesen vendéglátóink mindvégig gondoskodtak arról, hogy utazásunk középpontjában az őrá való megemlékezés álljon, de ezt egy percig sem bántam, hiszen ezáltal el tudtam merülni eme tiszteletreméltó asszony életének legapróbb részleteiben is.